16.1.2023
RO
Jurnalul Oficial al Uniunii Europene
L 14/397
Anexa 11 – Apendicele 4
Demonstrația instalării corecte pe un vehicul în cazul motoarelor omologate CE de tip ca unitate tehnică separată Prezentul apendice se aplică în cazul în care producătorul de vehicule solicită o omologare de tip a unui vehicul cu un motor omologat în ceea ce privește emisiile în conformitate cu prezentul regulament.
În acest caz, pe lângă cerințele privind instalarea prevăzute la punctul 6.
din prezentul regulament, este necesară o demonstrație a instalării corecte.
Această demonstrație se efectuează punând la dispoziția autorității de omologare de tip un dosar tehnic care cuprinde dovezi precum schițe tehnice, analize funcționale și rezultate ale încercărilor anterioare.
Atunci când este cazul și la decizia producătorului, printre dovezile prezentate se poate număra instalarea sistemelor și componentelor pe vehicule reale sau simulate, atâta vreme cât producătorul poate prezenta dovezi potrivit cărora instalarea prezentată reprezintă în mod corespunzător standardul care va fi atins în producție.
Demonstrația trebuie să vizeze conformitatea următoarelor elemente cu cerințele din prezenta anexă: (a) instalarea la bordul vehiculului în ceea ce privește compatibilitatea acestuia cu sistemul motor (hardware, software și comunicare); (b) sistemele de avertizare și de implicare a conducătorului auto (de exemplu, pictograme, scheme de activare etc.); (c) rezervorul de reactiv și elementele (de exemplu, senzorii) montate pe vehicul în scopul respectării dispozițiilor prezentei anexe.
Activarea corectă a sistemelor de avertizare și implicare, stocarea informațiilor și sistemele de comunicare de la bordul și din afara vehiculului pot fi verificate.
Nicio verificare a acestor sisteme nu trebuie să necesite demontarea sistemului motor sau a componentelor, nici să provoace dificultăți inutile în ceea ce privește încercarea prin impunerea unor procese precum modificarea calității ureei sau rularea motorului sau vehiculului pe perioade lungi de timp.
Pentru a reduce la minimum dificultățile întâmpinate de producătorul de vehicule, dacă este posibil, se aleg ca metode de verificare a acestor sisteme deconectările electrice și simularea contoarelor cu un număr mare de ore de funcționare.